**KAZI YA LIKIZO - MUHULA WA KWANZA 2023**

**102/3 Kiswahili – Fasihi Karatasi ya 3**

**KIDATO CHA NNE APRILI, 2023**

**Jina**: ………………………………………….……………… **Nambari:** ………………

**SEHEMU A: HADITHI FUPI**   **(*alama 20*)**

**D.W. Lutomia na Phibbian Muthama (Wah)**: *Mapamba zuko ya Machweo na Hadithi Nyingine*

1. **Paul Ng’ang’a Mutua** :
	1. *Harubu* ya maisha" Yametosha basi ! Ila hilo la kwenda na mtoto kazini unajua vizuri haiwezekani. Kesho nitasema na Bosi. Akiwa na mood nzuri huenda…"
2. Eleza muktadha wa dondoo hili     **(*alama 4*)**
3. Tambua mbinu moja ya kimtindo iliyotumiwa katika dondoo hili     **(*alama 1*)**
4. Fafanua sifa tano za mhusika anayesema maneno haya     **(*alama 5*)**
5. Mtoto wa kike katika jamii za kiafrika anakabiliwa na changamoto nyingi. Thibitisha kwa kurejelea hadithi ya *Sabina*.   **(*alama 10*)**

**SEHEMU B: USHAIRI   (*alama 20*)**

1. *Soma shairi lifuatalo kisha ujibu maswali*.

Viumbe kukumbukana, ni jambo la mana sana,

Kwa hali kila namna, mambo tukiambizana,

Hali tukajuliana, hata tusipoonana,

Ni jambo la mana sana, viumbe kukumbukana.

Tusipoweza kunena, kunena ana kwa ana,

Kwa kuwa tumetengana, kwa marefu na mapana,

Hatuna budi hatuna, ila kuandikiana,

Ni jambo la mana sana, viumbe kukumbukana.

Wangwana hukumbukana, kwa hali kila aina,

Wakawa wanakazana, pasiwe na kutupana,

Kwa hali hii naona, alama ya kupendana,

Ni jambo la mana sana, viumbe kukumbukana.

Wengine hupigiana, simu wanapopezana,

Papo wakawa wanana, hapo wanasikiana,

Hii ni moja namna, ya hali kujuliana,

Ni jambo la mana sana, viumbe kukumbukana.

Pakiwa njia hapana, ya hizi mbili aina,

Yani kuandikiana, na simu kupigiana,

Ipo moja bora sana, nayo ni kwenda onana,

Ni jambo la mana sana, viumbe kukumbukana.

Sipendi kunena sana, neno likakosa mana,

Ila la kukumbukana, tusiache kuhimizana,

Ili kesho wetu wana, wakue wakijuana,

Ni jambo la mana sana, viumbe kukumbukana.

 (*M. M. Nyanje*)

1. Fafanua **mambo sita** ambayo mtunzi anasisitiza katika shairi hili.                  **(*alama 6*)**
2. Bainisha **tamathali moja** ya usemi iliyotumiwa katika shairi hili.     **(*alama 2*)**
3. Eleza **mbinu mbili** ambazo mtunzi ametumia kutosheleza mahitaji ya kiarudhi.     **(*alama 4*)**
4. Bainisha bahari ya shairi hili ukizingatia vina.     **(*alama 2*)**
5. Bainisha nafsineni katika shairi hili.                 **(*alama 2*)**
6. Andika **ubeti wa sita** kwa lugha ya nathari.                 **(*alama 4*)**

**SEHEMU YA C: RIWAYA YA CHOZI LA HERI** (alama 20)

**3.**Riwaya ya chozi la heri imejaa migogoro aina ainati.Thibitsha kauli hii ,(alama 20)

**SEHEMU D: FASIHI SIMULIZI   (*alama 20*)**

***4.****Soma utungo ufuatao kisha ujibu maswali*.

Wabalainga na Waserere walikuwa majirani tangu jadi. Hata hivyo, hawakuonana jicho kwa jicho. Walishambuliana na kuibiana mifugo kwa miaka mingi.

Siku moja, Wabalainga walipanga vita kwa siri kama ilivyokuwa kawaida yao. Wazee wao walishauriana usiku wa manane, kisha kuwatolea wapiganaji wa jamii hiyo baraka. Kila mpinganaji aliwekewa mkono kwenye kipaji. Mmoja wao aliwekewa mikono miwili. Huyu aliitwa Kulu, kiongozi wa kundi hili.

Kulu alikuwa mrefu wa kimo, mwenye vidole virefu, viganja vinene na kifua kipana akilinganishwa na wenzake. Kila alipopumua, hewa kutoka puani mwake ilitikisa majani kwneye miti. Macho yake nayo yalikuwa ya kupenyeza; angekutazama tu ungehisi anakuona hadi moyoni. Hakukosa kwenda vitani kila wakati vita vilipopangwa. Alikuwa chaguo la Kijiji kizima.

Kabla ya vita kuanza, Kulu alivishwa ngozi ya chui na kichwani kachomekwa unyoya wa mbuni. Mikononi kashika mkuki mkubwa uliotetemesha ardhi kila alipousimika.

Safari ilianza hadi kwenye uwanja wa vita.  Moja kwa moja vita vilianza, kila upande ukitaka kuonyesha ubabe wake. Ghafla binvuu Kulu alijitoma mbele ya kikundi chake, akavuta pumzi na alipoiachilia, wapiganaji Waserere walipeperuka hewani wakaelea kisha kuanguka chini pu! Wengi wao hawakupumua tena. Walionusurika walivunjika sehemu mbalimbali za mwili. Papo hapo, Kulu alibebwa juu juu na wapiganaji wenzake kusherehekea ushindi wao.

1. (i) Bainisha kipera cha utungo huu.     **(*alama 1*)**    (ii)   Toa **sababu tano** kuthibitisha jibu la (i) hapo juu     **(*alama5*)**
2. Bainisha **vipengele vitano** vya kimtindo ambavyo vimetumiwa kufanikisha uwasilishaji wa utungo huu.     **(*alama 5*)**
3. Unanuia kuhifadhi tungo za aina hii. Eleza **manufaa matano** ambavyo jamii yako itapata kutokana na hifadhi hiyo.     **(*alama 5*)**
4. Unakusudia kutumia mbinu ya kushiriki kufanya utafiti kuhusu tungo za aina hii. Eleza **matatizo manne** unayoweza kukumbana nayo katika utafiti wako.     **(*alama 4*)**